ติ่มซำฟิวชัน แตกต่างไม่เหมือนใคร ไม่ต้องไปไกลถึงฮ่องกง กลับมาแล้ว! พร้อมปรับเมนูใหม่ จัดเต็มสมการรอคอย ด้วยทีมเชฟจากกวางโจว ไปฟินกันที่ A Little Dimsum หาดใหญ่

หลังจากรอคอยร้านนี้มาหลายเดือน A Little Dimsum ก็กลับมาแล้วค่ะ วันนี้ทีมงานก็เลยมาบุกที่ร้านอีกครั้ง ซึ่งทางร้านก็กลับมาอย่างเต็มรูป พร้อมทีมเชฟมากฝีมือจากกวางโจว มารังสรรค์ติ่มซำฟิวชันคุณภาพระดับพรีเมียม พร้อมเสิร์ฟร้อนให้กับลูกค้าแล้วกับเมนูใหม่อีกเพียบ

ร้าน A Little Dimsum ติ่มซำสไตล์ฟิวชัน (Asian Modern Cuisine) ที่ทางร้านถอดแบบต้นฉบับจากฮ่องกง เปิดบริการ เวลา 11.00-21.00 น. (ปิดเฉพาะวันพุธค่ะ) ร้านตั้งอยู่ถนนเสน่หานุสรณ์ ใกล้กับร้านข้าวต้มนายยาวค่ะ ตกแต่งร้านน่านั่ง เรียบง่าย เน้นความเป็นธรรมชาติของปูน ไม้ พร้อมที่นั่งม้าหินอ่อน เปิดโล่งนั่งชิลล์ ๆ หลังร้านได้อีกด้วย

MENU
เมนูของที่ร้านมีการปรับปรุงเพิ่มเติมเมนูใหม่เข้ามาค่ะ เพื่อเพิ่มตัวเลือกให้กับลูกค้า ส่วนเมนูเด็ด ๆ ก็ยังคงอยู่ ให้ได้ทานกันเหมือนเดิม ไม่ว่าจะเป็น คุโรบูตะหมูและเห็ด เซี่ยวไฮ้พัฟ หรือเมนูเด็ดอย่าง เสี่ยวหลงเปา

1 “ซาลาเปาหมูแดง HK Barbecued Bun” 68 บาท พิเศษที่ความหอมนุ่มของแป้งซาลาเปา ที่ผ่านการผสมแป้งถึง 3 ชนิด ให้ได้เนื้อที่เนียนนุ่ม ละมุนลิ้นที่สุด ส่วนไส้หมูแดงก็รสชาติเข้มข้น ได้เนื้อหมูแดงเต็ม ๆ คำ เสิร์ฟร้อน ๆ เข่งละ 3 ลูกค่ะ

2 “ขนมหัวผักกาด Grandmother Taro Cake” 48 บาท เป็นขนมสูตรอาม่าที่ทำให้ลูกหลานได้ลิ้มลองกัน รสชาติแบบออริจินัลดั้งเดิมสุด ๆ ชวนให้นึกถึงความหลัง ซึ่งทางร้านก็อยากที่จะอนุรักษ์เอาไว้ให้คนรุ่นหลังได้ทานกัน ตัวขนมผักกาดเนื้อนุ่ม ๆ จิ้มกับซอสสูตรเด็ดและน้ำพริกเผาเพิ่มความเผ็ดเล็กน้อย กัดคำโต ๆ เต็มปากเต็มคำดีจริง ๆ ค่ะ

3 “ลูกชิ้นเนื้อเผือก Taro Beef with Foie Gras” 48 บาท (เข่งซ้าย) ลูกชิ้นเนื้อเผือก ทางร้านใช้เนื้อส่วนที่ดีที่สุดคือ เนื้อสะโพก นำมาสับให้ละเอียดปั้นเป็นก้อนกลม คลุกด้วยเผือกหั่นเต๋าเล็ก ๆ กัดทานจะได้สัมผัสของเนื้อหอม ๆ และเผือกมัน ๆ ร่วน ๆ ลงตัวค่ะ

4 “ขาไก่นึ่งฮ่องกง Steamed Chicken Claw with Black Bean Sauce” 58 บาท คัดสรรขาไก่อย่างดีชิ้นต่อชิ้น ผ่านกระบวนการอย่างพิถีพิถัน ลงทอดให้หนังมีความฟูได้ที่ แล้วจึงนำมาต้มกับสมุนไพรให้หอมเข้าเนื้อ ราดด้วยซอสสูตรพิเศษที่ทางร้านทำเอง รสชาติกลมกล่อม หนังเปื่อย ใครที่ชอบทานขาไก่ ต้องโดนใจสุด ๆ ค่ะ

5 “ก๋วยเตี๋ยวหลอดซอสเนยถั่วลิสง Chee Cheong Fun with Sweet/Peanut Butter Sauce” 48 บาท จานนี้มีความหนึบหนับของแผ่นแป้ง นำมาโรลเป็นก้อน แล้วตัดชิ้นพอดีคำ เป็นจานที่ถูกใจทั้งผู้ใหญ่และเด็ก ๆ ค่ะ ด้วยรสชาติของซอสเนยถั่วหวาน ๆ หอม ๆ โรยด้วยงาขาวเพิ่มความหอมอีกระดับ

6 “ซุปเยื่อไผ่ น้ำซุปเกี๊ยว Supreme Dumpling with Bamboo Piths” เป็นน้ำซุปกระดูกไก่เข้มข้นผสมหูฉลามเจ ภายในเกี๊ยวจะมีส่วนผสมของเยื่อไผ่ วุ้นเส้น หน่อไม้ และเนื้อกุ้ง ชิ้นใหญ่น่าทาน รสชาติดี คล่องคอ แถมดีต่อสุขภาพผิวพรรณ คนรักสุขภาพไม่ควรพลาดเลย

7 “ข้าวนึ่งไก่และเห็ด Rice with Chicken and Mushroom” 68 บาท เสิร์ฟมาจานใหญ่ ข้าวหุงสวย โป๊ะหน้าด้วยเนื้อไก่ และเห็ดหอม โรยหน้าด้วยต้นหอมซอย ปรุงรสมากลมกล่อมกำลังดี เน้นสุขภาพและธรรมชาติของอาหาร สามารถเพิ่มรสชาติได้ด้วยซอสต่าง ๆ และน้ำพริกเผารสเลิศค่ะ

นอกจากนี้ก็ยังมีเมนูอีกหลากหลาย เมนูผักก็มีให้เลือกนะคะ ไปทานกันดูจ้า

ร้าน A Little Dimsum กลับมาอย่างเต็มรูปแบบค่ะ พร้อมแล้วที่จะให้บริการลูกค้าด้วยใจ ใส่ใจในทุกๆ รายละเอียด อาหารสด สะอาด น่าทาน อยากให้ทุกคนได้ไปลองกัน เปิดบริการเวลา 11.00-21.00 น. ปิดทุกวันพุธนะคะ :)

พิเศษ! ทางร้านมีจัดโปรโมชั่นให้ลูกค้าทุก ๆ เดือน  สำหรับเดือนพฤษภาคมนี้มีเซ็ตเมนูด้วยนะคะ
สอบถามเพิ่มเติมหรือโทรจองโต๊ะได้ที่เบอร์ 098-0105599

การเดินทาง
ร้านตั้งอยู่ถนนเสน่หานุสรณ์ หากขับรถมาทางโรงเรียนศรีนคร ให้เลี้ยวขวา เข้าสู่ถนนหอยมุกต์ ขับตรงมาเรื่อยๆ จนสุดทางที่โรงแรมบีพีแกนด์ ให้เลี้ยวซ้าย ประมาณ 150 เมตร ร้านอยู่ซ้านมือค่ะ (ใกล้กับร้านข้าวต้มนายยาว)

แล้วอย่าลืมติดตามเพจ เพื่ออัพเดทอาหารการกิน ท่องเที่ยว และบทความดีๆ อีกมากมาย ได้ที่เพจของเรา
FB: ร้านอร่อยหาดใหญ่ by Wongnai